**Pasientinformasjon**
**Kikkhullsoperasjon(laparoskopi)**

Kikkhullsoperasjon benyttes for å kartlegge forholdene i buken ved uklare sykdomstilfeller.Lege vil informere deg om operasjonsfunn og hva som er gjort, enten operasjonsdagen eller dagen etter.

Din operasjon kvalifiserer for registrering i Norsk gynekologisk endoskopiregister. For informasjon om dine rettigheter og om hvordan du reserverer deg se [www.siv.no/nger](http://www.siv.no/nger)

**Før operasjonen**
Ved forundersøkelsen «journalopptaket» er du blitt informert om operasjonen. Dersom du bruker medisiner er det viktig at medisinlisten er oppdatert.

Hvis du kan være gravid er det viktig at du opplyser om dette når du kommer operasjonsdagen.

**Operasjonsmetode/ bedøvelse**
Operasjonen foregår i narkose. Gjennom et lite snitt i navlen føres det inn et operasjonskamera. Vi bruker i tillegg flere små innstikk i bukveggen til operasjons-instrumenter.Vi kan så undersøke eggstokker, eggledere, livmor og andre indre organer.
Etter operasjonen skal du vanligvis opp av senga etter få timer for å redusere faren for blodpropp.

**Prøvesvar**Alt vev som fjernes blir sendt til undersøkelse. Prøvesvar sendes til henvisende lege. Dersom avtalt med deg, blir du kontaktet når svaret foreligger.

**Komplikasjoner**
Ved enhver operasjon er det risiko for komplikasjoner, både under og etter operasjonen. Narkose/bedøvelse medfører også en liten risiko.

* Blødning og infeksjon kan forekomme. Skader på tarm, urinblære, urinledere eller nerver kan inntreffe, men er svært sjelden.
* Blodpropp kan oppstå til tross for at du får blodfortynnende medisin
* Noen ganger må man gjøre om til åpen kirurgi på grunn av komplikasjoner eller vanskeligheter med operasjonen.

**Etter hjemkomst**Du bør fortsette med smertestillende tabletter regelmessig de første 3 dagene selv om du ikke har mye smerter. Etter noen dager, når smertene blir mindre, kan du redusere dosen og ta etter behov.

Grad av smerter/ubehag etterpå er avhengig av hva som er gjort. Mange opplever ”luft­smerter" med vondt i skuldre/nakke som kan vare i 1-2 dager.
Det er vanlig med en liten blødning fra skjeden i 1-4 uker. Samleie, bading og bruk av tampong bør utsettes til blødning fra skjeden har stoppet.

Du kan være i vanlig aktivitet hjemme. Du vil bli sykmeldt i 3-7 dager avhengig av hva som er gjort og hvilket arbeid du har.

Ta kontakt ved feber, kraftig blødning eller økende smerter. Det samme gjelder hvis du får hevelse i bena eller økende tungpust.

**DK Hillevåg**
Ta kontakt på tlf. **51 51 44 99**. Åpent frem til kl.18.00 ukedager. Henvendelser etter kl. 17.00 eller i helg, ta kontakt med **Kvinneklinikken** på tlf. **51 51 87 77**

**Velkommen til Kvinneklinikken**Stavanger universitetssjukehus

Kvinneklinikken SUS, juni 2022
[www.sus.no/kvinneklinkken](http://www.sus.no/kvinneklinkken)

Kvinneklinikken SUS, januar 2015
[www.sus.no/kvinneklinkken](http://www.sus.no/kvinneklinkken)